Il-Kummissjoni Ewropea laqgħet il-kompromess riċenti li ntlaħaq mill-Istati Membri biex jestendu r-regoli tal-UE għat-trasparenza fiskali fuq il-pjattaformi diġitali, li jiżguraw li dawk li jagħmlu l-flus permezz tal-bejgħ ta' oġġetti jew ta' servizzi fuq il-pjattaformi jħallsu wkoll is-sehem ġust tagħhom tat-taxxa. Dan isegwi l-proposta li l-Kummissjoni għamlet f'Lulju bħala parti mill-Pjan ta' Azzjoni għal Tassazzjoni Ġusta u Sempliċi li Tappoġġa l-Istrateġija ta' Rkupru. Il-proposta miftehma dwar il-kooperazzjoni amministrattiva (DAC 7) se tiżgura li l-Istati Membri jiskambjaw awtomatikament l-informazzjoni dwar id-dħul iġġenerat mill-bejjiegħa fuq il-pjattaformi diġitali, kemm jekk il-pjattaforma tinsab fl-UE kif ukoll jekk le. Dan mhux biss se jippermetti lill-awtoritajiet nazzjonali jidentifikaw sitwazzjonijiet fejn għandha titħallas it-taxxa, iżda se jnaqqas ukoll il-piż amministrattiv fuq il-pjattaformi, li ta' spiss ikollhom jiffaċċjaw diversi rekwiżiti nazzjonali ta' rappurtar. Il-proposta ssaħħaħ u tiċċara wkoll ir-regoli f'oqsma oħra li fihom l-Istati Membri jaħdmu flimkien biex jiġġieldu l-abbuż fiskali, pereżempju permezz ta' awditi fiskali konġunti. Paolo Gentiloni, il-Kummissarju għall-Ekonomija, stqarr: “Wasal iż-żmien li naġġornaw ir-regoli tat-taxxa tagħna biex jirriflettu l-importanza li kulma tmur dejjem tikber tal-pjattaformi diġitali għall-ekonomija Ewropea. La darba r-regoli l-ġodda li ġew diskussi llum jiġu adottati u implimentati, l-awtoritajiet nazzjonali se jiskambjaw awtomatikament l-informazzjoni dwar id-dħul iġġenerat mill-bejjiegħa fuq dawn il-pjattaformi, u dawk il-bejjiegħa se jibbenefikaw minn proċeduri amministrattivi aktar sempliċi. Din aħbar tajba kemm għall-finanzi pubbliċi kif ukoll għall-imprendituri onesti.” L-adozzjoni formali se sseħħ la darba l-Parlament Ewropew u l-Kumitat Ekonomiku u Soċjali Ewropew jagħtu l-opinjoni tagħhom. Ir-regoli l-ġodda se japplikaw mill-1 ta' Jannar 2023 'il quddiem. Mill-adozzjoni 'l hawn, id-Direttiva 2011/16/UE oriġinali ġiet emendata sitt darbiet, biex tinkludi informazzjoni dwar kontijiet finanzjarji, dwar deċiżjonijiet tat-taxxa u arranġamenti preliminari ta' prezzijiet ta' trasferiment, dwar ir-rapport pajjiż b'pajjiż, dwar sjieda benefiċjarja, dwar arranġamenti transfruntiera rapportabbli u issa dwar il-pjattaformi diġitali. Il-ġimgħa l-oħra, il-Kummissjoni ppubblikat pjan direzzjonali biex testendi l-kamp ta' applikazzjoni tad-Direttiva ħalli tinkludi l-kriptoassi u l-flus elettroniċi (DAC8). Direttiva dwar il-kooperazzjoni amministrattiva (DAC 7) Pjan ta' Azzjoni għal Tassazzjoni Ġusta u Sempliċi li Tappoġġa L-Istrateġija ta' Rkupru Għal aktar informazzjoni dwar l-iskambju tal-fehmiet tal-Istati Membri